钦定古今图书集成/明伦汇编/皇极典/第300卷 > 宋〈韩林儿〉
## 钦定古今图书集成/明伦汇编/皇极典/第300卷 > 宋〈韩林儿〉

《明外史韩林儿传》：“林儿，栾城人，或言李氏子也。其先
世以烧香惑众，谪徙永年。元末政衰，林儿父山童益
倡言天下大乱，弥勒佛下生，河南及江淮愚民翕然
信之。颍州人刘福通与其党杜遵道、罗文素、盛文郁
等复鼓妖言，谓山童宋徽宗八世孙也，当主中国。乃
杀白马黑牛，誓告天地，谋起兵，以红巾为号。至正十”
一年五月，事觉，福通等遽入颍州以反，而山童为吏
所捕诛，林儿与其母杨逃入武安山中。福通据朱皋，
破罗山、上蔡、真阳、确山，犯舞阳、叶县，陷汝宁及光、息
二州，众至十馀万，元兵不能御。时徐寿辉等起蕲、黄，
布王三、孟海马等起湘、汉，芝麻李起丰、沛，而郭子兴
亦据濠应之，时皆谓之“红军”，亦称“香军。”十五年二月，
福通物色林儿得诸砀山，夹河迎至亳州，立为皇帝，
又以为小明王，建国号曰宋，改元龙凤，都于亳。拆鹿
邑县太清宫材以治宫阙，尊其母为皇太后。以遵道、
文郁为丞相，福通与文素平章政事，刘六知枢密院
事。刘六者，福通弟也。遵道等各遣子入侍。遵道宠用
事，福通疾之，阴命甲士挝杀遵道，自为丞相，加太保，
事权一归福通。既，元将大败福通于太康，进围亳，福
通挟林儿走安丰。逾年，遣其党分道略地，李武、崔德
破潼关、陕虢，寻为元所复。十七年，武德陷商州，遂下
武关，以图关中，而毛贵陷胶莱、益都、滨州，山东郡邑
多下。是年六月，福通率众攻汴梁，《目》分军三道关：先
生、破《头潘》、冯长舅、沙刘二、王士诚趋晋、冀，白不信、大
刀敖、李喜喜趋关中；毛贵守山东，势大振。田丰者，元
镇守黄河义兵万户也，叛附福通，陷济宁，寻败走。其
秋，福通兵陷大名，遂自曹、濮陷卫辉。白不信、大刀敖、
李喜喜陷兴元，遂入凤翔，屡被察罕帖木儿、李思齐
等击破，走入蜀。十八年，田丰复陷东平、济宁、东昌、益
都、广平、顺德。毛贵亦数败元兵，进陷清沧州，据长芦
镇，寻陷济南，益引兵北，杀宣慰使董抟霄于南皮，陷
蓟州，犯漷州，略柳林，以逼大都。顺帝征四方兵入卫，
议欲迁都避其锋，大臣谏乃止。贵旋被元兵击败，还
据济南，而福通出没河南北。五月攻下汴梁，守将竹
贞遁去，遂迎林儿以都焉。关先生、破头潘等又分其
军为二：一出绛州，一出沁州，逾太行，破辽州、潞州，遂
陷冀宁，攻保定不克，陷完州，掠大同、兴和塞外诸郡，
至陷上都，毁诸宫殿，转掠辽西，抵高丽。十九年，陷辽
阳，杀懿州路总管吕震。顺帝以上都宫阙尽废，自此
不复北巡。李喜喜馀党复陷宁夏，略灵武诸边地。林
儿本起盗贼，无大志，又听命福通，徒拥虚名。诸将在外者，率不遵约束，所过焚劫，甚至啖老弱为粮，且皆
福通故等夷，即福通亦不能制。兵虽盛，威令不行，羁
縻而已。数攻下城邑，元兵亦数从其后复之，不能守。
惟毛贵稍有智略。其破济南也，立宾兴院，选用元故
官姬宗周等分守诸路。又于莱州立屯田三百“六十
所，每屯相距三十里，造挽运大车百辆，凡官民田十
取其二”，多所规画，故得据山东者三年。及察罕帖木
儿数破贼，尽复关、陇。是年五月，大发秦、晋之师会汴
城下，屯杏花营，以诸军环城而垒。林儿兵出战辄败，
婴城守百馀日，食将尽。福通计无所出，挟林儿从百
骑开东门遁还安丰。其后宫、官属子女及符玺、印章、
宝货之属，尽没于察罕。当是时，毛贵已为其党赵均
用所杀。有续继祖者，又杀均用所部，自相攻击。独田
丰据东平，势稍强。二十年，关先生等陷大宁，复犯上
都。田丰陷保定，元遣使招之，被杀。王士诚久躙晋、冀，
至是，元将孛罗败之于台州，遂入东平，与丰合。福通
尝谴李武、崔德“逗挠，将罪之。”二十一年夏，两人叛去，
降于李思齐。时李喜喜、关先生等东西转战，已多走
死，馀党自高丽还寇上都，孛罗复击降之。而察罕既
取汴梁，遂遣子扩廓讨东平，胁降田丰、王士诚，乘胜
定山东。宋将陈猱头者，独守益都不下，与福通遥相
声援。二十二年六月，丰、士诚乘间刺杀察罕，入益都。
元以兵柄付扩廓，围城数重。猱头等告急，福通引兵
援，遇元师于火星埠，大败，还保安丰。元兵急攻益都，
穴地道以入，杀丰士诚，而械送猱头于京师。林儿势
大窘。其明年，吴将吕珍围安丰，林儿告急于太祖。太
祖曰：“安丰破则张士诚益强，不可不救也。”遂亲率师
以往，而珍已入其城，杀福通矣。太祖击走珍，而以林
儿归，居之滁州。明年，太祖为吴王。又二年，林儿卒。或
曰太祖命廖永忠迎林儿归应天，至瓜步覆舟，林儿
沈于江云。初，太祖驻和阳，值郭子兴卒，林儿牒子兴
子天叙为都元帅，张天祐为右副元帅，太祖为左副
元帅。时太祖以孤军保一城，而林儿称宋后，四方响
应，遂用其年号以令军中。比其没，始以明年为“吴元
年。”其年，遣大将军定中原，顺帝北遁，距宋亡仅岁馀。
云林儿凡立十二年。